
תקנות הסמים המסוכנים (תיקון), התשס"ג-2003


היו"ר מיכאל איתן:

	אנחנו דנים בתקנות הסמים המסוכנים (תיקון), התשס"ג-2003.

מיכאל דור:

	אפשר היום לכתוב מרשמים לנרקוטיקה בכתב יד. זאת תקנה אנכרוניסטית. נגרם סבל רב מאוד לקהל והרבה עבודה מיותרת לרופאים. פניתי למפקד המז"פ וביקשתי את חוות דעתו. הוא בדעה שעדיף לעבור לשיטה ממוחשבת במידה ואפשר.

היו"ר מיכאל איתן:

	אנחנו מקבלים את זה.

תמי סלע:

	בסעיף 1((2) במקום שיהיה כתוב "פסקה (5)(א)(7)" צריך להיות כתוב "בפסקה (7)".

אברהם בורג:

	למה אי אפשר לשלוח את המרשם ישר לרוקח?

היו"ר מיכאל איתן:

	אני עמדתי בראש ועדה שהעבירה את חוק חתימה דיגיטלית. חתימה דיגיטלית יותר קשה לזייף מאשר חתימה בכתב יד. יש סעיף בחוק חתימה דיגיטלית שאומר שחתימה דיגיטלית יכולה לבוא במקום חתימה רגילה. נציגי קופת חולים תמכו אז בדרישה שלנו שאפשר יהיה לעשות את זה. מה אתה אומר על העניין הזה?

מיכאל דור:

	אני אשמח לחזור למשרד בבקשה להתקדם בנושא הזה.

היו"ר מיכאל איתן:
	
	אתם לא יכולים להכניס את זה כאן?

מיכאל דור:

	זה לא דבר שעבר את השר שלי ואת שר המשפטים.

אברהם בורג:

	אני חושב שזה הדבר הכי מובטח בעולם, כי זה רופא מול תחנת חלוקת הסם או תחליף הסם. אני חושב שכדאי שנאשר את זה עכשיו, כאשר יותר מאוחר נקבל את תשובת המשרד. 

מיכאל דור:

	ברצון.

היו"ר מיכאל איתן:

	הרעיון הוא שהרופא יעביר את המרשם ישירות לבית המרקחת בחתימתו הדיגיטלית.

דורית ואג:

	זה יכול ליצור בעיה, כי הוא מעביר את זה לבית מרקחת ספציפי. זה אומר שהחולה צריך ללכת לבית מרקחת ספציפי. 

היו"ר מיכאל איתן:

	הוא יעביר לאן שהחולה ירצה.

דורית ואג:

	ואם באותו בית מרקחת אזלה אותה תרופה?

אברהם בורג:

	הם ימצאו איזה שהוא פתרון.

היו"ר מיכאל איתן:

	אגב, החולה יכול לקבל איזה שהוא פתק שאיתו הוא יכול להיכנס לכל בית מרקחת והרוקח הוא זה שימשוך לו את התרופה.

יואל ליפשיץ:

	כבר היום בחלק מקופות החולים מפעילים מערכת אינטרנט, כשהרופא שולח את המרשם ישירות לבית המרקחת.

דורית ואג:

	אבל זה בקופות חולים שאתה מקבל את השירות בקופה.

היו"ר מיכאל איתן:

	הבקשה שלנו היא שתבדקו אפשרות להשתמש בטכנולוגיה הזאת.

דורית ואג:

	יכולה להיות גם תקלה בקו הטלפון.

היו"ר מיכאל איתן:

	הסיכוי שתהיה תקלה בטלפון הוא אותו סיכוי שהוא יפגע בתאונת דרכים.

דורית ואג:

	התכוונתי לאינטרנט.



היו"ר מיכאל איתן:

	אינטרנט זה טלפון.

מיכאל דור:

	לא סגרנו את האופציה לעשות מרשם ידני.
 
היו"ר מיכאל איתן:

	אנחנו נותנים אפשרות שזה יוכר, אנחנו לא קובעים שזאת חובה. מתי אני אקבל תשובה לגבי מרשמים דיגיטליים?

יואל ליפשיץ:

	יש כרגע ועדה שיושבת לגבי הנושא של חתימות אלקטרוניות.

היו"ר מיכאל איתן:

	לוועדה הזאת יקח עוד שנתיים עד שהיא תעשה משהו.

יואל ליפשיץ:

	לא. כבר היום ניתן להעביר מרשמים דרך האינטרנט. יש לנו עדיין בעיות עם רמת האמינות של המרשמים הדיגיטליים. זה גם בנושא של רשומות רפואיות. ברגע שהנושא ייפתר, גם הנושא הזה ייפתר יחד איתו.

היו"ר מיכאל איתן:

	מי בעד אישור התקנה?

ה צ ב ע ה
בעד – 4
נגד – 0 


אושר

הישיבה ננעלה בשעה 11:15

 












